Saperlu nggayuh ancasipun, YDIKM yasa sawijining wadhah ingkang dipunsukani nama Pusat Dokumentasi dan Informasi Kebudayaan Minangkabau (PDIKM). PDIKM piyambak ancasipun saperlu maringi informasi babagan kabudayan Minangkabau saha ngempalaken manéka macem literatur lan dokumentasi audio lan visual; kados ta ngrekam manéka prastawa adat in salebeting filem lan video, ngrekam lagu-lagu tradhisional, dumugi damel duplikat piranti-piranti musik tradhisional. Nalika tanggal 8 Agustus 1988 dipunadani "peletakan batu" kapisanan minangka tandha dipunwiwiti pambangunan PDIKM ing Padang Sarai, Kalurahan Silaing Bawah. Wangunan PDIKM dipunyasa ing lemah kanthi jembar 2 Ha kanthi arsitèktur kados wujud Rumah Gadang, lan dipunresmikaken panganggénipun nalika tanggal 17 Dhésèmber 1990. Wiwit punika sampun kakempalaken 3.000 langkung dokumén dangu babagan Minangkabau kanthi wujud reproduksi buku, naskah, kliping koran, foto punapa déné mikrofilem; kathahipun terbitan sadéréngipun taun 1945, sapéranganipun taksih kanthi basa Walanda saha Arab Melayu.